***Lokaldrevet udvikling i en Lokal Aktionsgruppe (LAG)***

I løbet af sommeren 2014 skal der etableres en ny LAG-organisation i Randers og Favrskov kommuner – og du kan deltage!

Ministeriet for By, Bolig og Landdistrikter inviterer alle interesserede til et kort kursus med introduktion til det nye Landdistriktsprogram for 2014-2020 med fokus på etablering af nye lokale arbejdspladser og forbedrede levevilkår.

**Kurset finder sted onsdag den 4. juni 19.00-21.00 i Kulturhuset Langå, Bredgade 4, 8870 Langå**

Du vil blive introduceret til, hvad en LAG er og hvordan den arbejder.  Om hvordan man vælger en bestyrelse og de økonomiske rammer for den.

Ministeriet for By Bolig og Landdistrikter inviterer til kursus vedr. etablering af de nye Lokale Aktionsgrupper, der landet over skal medvirke til lokaldrevet udvikling i perioden 2014-2020. Det overordnede mål med indsatsen er at skabe flere lokale arbejdspladser og bedre levevilkår i landdistrikterne.

Første kursus af to er målrettet alle med interesse i lokaldrevet udvikling i landdistrikterne og vil i Favrskov og Randers området finde sted i Kulturhuset Langå onsdag den 4. juni.

Kurset er en generel indføring i arbejdet med lokaldrevet udvikling ud fra principperne i den såkaldte LEADER metode, der bl.a. bygger på ’bottom-up’ tilgangen (altså udvikling ’nedefra’); etablering af lokale partnerskaber på tværs af frivillige foreninger, erhvervsliv og offentlige myndigheder og gennemførsel af innovative udviklingsstrategier.

Randers og Favrskov kommuner har haft hver sin LAG forening og bestyrelse i perioden 2007-2013, som har støttet lokale udviklingsprojekter.

De to hidtidige LAG er nu under afvikling og der skal etableres en ny fælles LAG forening og bestyrelse for Randers og Favrskov.

I den nærmeste fremtid vil der blive indkaldt til en stiftende generalforsamling i den nye LAG og efter sommeren bliver det muligt for den nye bestyrelse at deltage i endnu et kursus – denne gang med fokus på udarbejdelsen af den lokale udviklingsstrategi, der bliver LAG-bestyrelsens redskab i arbejdet med at indstille projekter til støtte i ministeriet. Herom senere.

Vær med til at udvikle dit lokalområde – mød op til det første kursus og hør mere om hvordan.

**Tilmelding er nødvendig og foregår til LAG Randers’ koordinator, Mette Risager på mail:** **mr@lagranders.dk** **- senest mandag den 2. juni.**

Med venlig hilsen

**LAG Favrskov**

*Merethe Juul Thysen*

*Sekretariatsleder / Koordinator*